Non lu poto et m'obbligas a t'amare

Non lu poto et m'obbligas a t'amare
nobilissima dama incantadora,
in pensament'et trattos ammirada
d'un'istella lughente brilladora,
anghelu de su chelu imperadora
in retrattos umanos de criatura,
meritas collocada ind’un’altura
pro tantos donos in particulare.

Un'anghela perfetta est sa ch'adoro
de singulares grassias dotada,
vera pramma fiorida a ramos d'oro
in sos campos elisios elevada;
deo de ti lassare no hapo coro
ca ses a ateru coro dedicada,
meritas in sos chelos collocada
pro ch'in sa terra non podes istare.

Sese una hermosura pelegrina,
zeleste donu et gloria mundana,
anghela de su chelu serafìna
adornad'e istellas send'humana,
de bellas superiora che reina,
de honestas tue prima capitana,
de grassias, de trattos soberana,
angeticu retrattu de ammirare.

Sa nobile mirada delissiosa
attraet cun sos ojos fuggitiva;
candida cale nie, bianca rosa
ses fin'in sas ispinas attrattiva;
in cumparassione 'e atera cosa
coment'e Cleopatra, essende biva,
ti  podent giustamente cuntemplare.

Retrattu de un'angelica hermosura
reparo in custa perla guernida,
su colore accumpagnat sa biancura
rubicunda, brillante, isclaressìda,
su trattu delicadu et cumpostura
attrait pius de forte calamida.
Tue a Sansone has leadu sa vida,
est Dalila ch'intendo nominare.

Inter damas urbanas superiora,
inter deas suprema deidade,
tue 'e totu sas ninfas ses segnora
et ti venerant cale magestade;
sa dulche filumena incantadora
pro te cagliat su cantu 'e suavidade,
suspesa in tantas grassias et beltade
pius in se non si podet disaogare.

Perdonent totu cantas in bellesa,
sas bellas de s'Italia hant passienzia
cantu chi eo canto in nobilesa
est de gradu pius altu et eminenzia,
est magnifica in trattos et puresa;
est unica in Sardigna in preminenzia,
sa mirada, sos gestos, sa presenzia
algunu isperimentu podet dare.

Cun boghes d'altu puntu et armonia
ti venerat Apollo espressamente,
unidas cun festosa melodia
ti coronant sas musas propriamente,
amenos suaves versos de allegria
intonant sos poetas altamente,
t'adorant et venerant giuntamente
sas deas et sirenas de su mare.

Minerva sa sienzia ti hat dada,
Venus sa deidade et perfessione,
Diana t'hat de ramos coronada,
sas hermosuras, sas grassias Giunone,
Mercuriu cun sos rajos t'hat dotada,
Lucrezia sa potenzia et distinzione,
Giove s'infogada passione,
armas Bellona et Marte pro gherrare.

Sos arcos de Cupidu esperitantes
feris che frizzas, brujas a momentos,
sas undas de Nettunu tumultuantes
pro te si calmant paris cun sos bentos;
in tempus odiosu a sos amantes,
unidu cun sos battor elementos,
est de zertu chi Plutu in pensamentos
suspesu in tantu fogu has fatt'istare.

Eolu furibundu si suspendet,
Pallade difensora a tie bràmada,
Flora zedit a tie et non si offendet,
Pandora ti cuntemplat et t'infiàmmada
et non pius distinta si pretendet,
a tie chircat solamente et àmada,
Saturnu ti coronat et t'acclàmada,
Orfeu si perturbat in sonare.

Si Paride torreret in sa terra
cun sas forzas coment'essende in vida,
cun vascellos de Franza et d'Inghilterra
diat fagher pro te calch'attrivida,
et ecco sa Sardigna posta in gherra
cale Troja pro Elena destruida;
essende de tantas grassias favorida
pro ti tenner si diant impignare.

Sole cun vivos rajos eminente
subra totu sos astros dominante,
elementu notturnu relughente,
singulare pianeta, istella errante,
o luna inter sas lunas risplendente,
solida cale duru diamante
cun frizzas et saettas a s'amante
feris a ojos solu a ti mirare.

Finis, felizze oggettu, arma et saetta,
portu de isperanzia ch'alimento,
meritas pius elogios, però ispetta
tantas felizzidades ch'eo intento;
isco sì chi pro me non ses eletta
però sos meritos tuos ti presento,
in s'idolatrare eo mi cuntento
mancari in vanu est s'idolatrare.